RESOLUCIÓN do 7 de outubro de 2021, da Secretaría Xeral Técnica da Consellería de Infraestruturas e Mobilidade, pola que se dá publicidade da encomenda de xestión de carácter técnico á Axencia Galega de Infraestruturas para a elaboración dos proxectos referidos a actuacións de fomento da mobilidade sustentable en contornas urbanas e metropolitanas mediante medidas que favorezan a implantación de zonas de baixas emisións nas principais cidades de Galicia, que incentiven a redución da utilización do vehículo privado, así como a elaboración dos informes técnicos correspondentes na fase de adxudicación e a dirección de execución dos contratos relativos aos referidos proxectos.
Consellería de Infraestruturas e Mobilidade — III. Outras disposicións — 18/10/2021

De conformidade cos artigos 8 e 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión de carácter técnico, da Consellería de Infraestruturas e Mobilidade á Axencia Galega de Infraestruturas, para a elaboración dos proxectos referidos a actuacións de fomento da mobilidade sustentable en contornas urbanas e metropolitanas mediante medidas que favorezan a implantación de zonas de baixas emisións nas principais cidades de Galicia, que incentiven a redución da utilización do vehículo privado, así como a elaboración dos informes técnicos correspondentes na fase de adxudicación e a dirección de execución dos contratos relativos aos referidos proxectos, que ten as seguintes características:
1. Obxecto:
• No caso dos contratos de servizo de redacción dos proxectos:
□ A elaboración dos pregos de prescricións técnicas para os referidos contratos.
□ A elaboración dos informes de carácter técnico que en relación co procedemento de adxudicación destes contratos sexan solicitados polo órgano encomendante.
□ A dirección de execución dos servizos obxecto dos contratos, incluída a elaboración, de acordo co establecido no artigo 235 da Lei 9/2017, do 8 de novembro, de contratos do sector público, dos informes de supervisión dos referidos proxectos, así como a realización, de acordo co establecido no artigo 236 da Lei 9/2017, do 8 de novembro, de contratos do sector público, das actas de implantación dos referidos proxectos.
• No caso dos contratos de obra relativos aos proxectos:
□ A elaboración, de ser o caso, de acordo co establecido no artigo 235 da Lei 9/2017, do 8 de novembro, de contratos do sector público, dos informes de supervisión dos referidos proxectos, así como a realización, de acordo co establecido no artigo 236 da Lei 9/2017, do 8 de novembro, de contratos do sector público, das actas de implantación dos referidos proxectos.
□ A elaboración dos informes de carácter técnico que en relación co procedemento de adxudicación destes contratos sexan solicitados polo órgano encomendante.
□ A dirección de execución das obras obxecto dos referidos contratos.
• No caso dos contratos de servizo accesorios aos contratos de obra referidos no punto anterior:
□ A elaboración dos pregos de prescricións técnicas para os referidos contratos.
□ A elaboración dos informes de carácter técnico que en relación co procedemento de adxudicación destes contratos sexan solicitado polo órgano encomendante.
□ A dirección de execución dos servizos obxecto dos contratos.
– Os ditos documentos serán emitidos por persoal técnico cualificado da AXI.
2. Natureza e alcance da xestión encomendada: esta encomenda ten natureza intersubxectiva ao seren a Consellería de Infraestruturas e Mobilidade e a AXI órganos pertencentes á mesma consellería con personalidade xurídica propia.
3. Prazo de vixencia: a presente encomenda estenderase desde o día seguinte ao da súa aprobación ata o 31 de decembro de 2026.
4. Supostos de finalización anticipada: por incumprimento total ou parcial dalgunha das partes ou por mutuo acordo.
5. Taxas: a encomenda non liquidará ningunha taxa a favor da AXI en concepto de custo polos servizos que se presten en desenvolvemento desta.
Santiago de Compostela, 7 de outubro de 2021